ลอยตัว ดีเซล วันนี้ ยังไม่ปรับราคา
ประชาไท-31 พ.ค. 48รัฐบาลตัดสินใจลอยตัวราคา ดีเซล แบบมีการจัดการ หลังแบกภาระมา 1 ปี โดยจะเริ่มมีผลวันที่ 1 มิ.ย. แต่ยังไม่ขึ้นราคาน้ำมันดีเซลทันที งัดวิธีลดภาษีป้องกันกระทบประชาชน นายวิเศษ จูภิบาล รัฐมนตรีว่าการกระทรวงพลังงานแถลงวันนี้ (31 มิ.ย.) ว่าจะมีการลดภาษีสรรพสามิตน้ำมันเพื่อ ช่วยตรึงราคาดีเซลอีก10 เดือน แต่หากราคาน้ำมันโลกสูงขึ้นจนอั้นไม่ไหว ราคาดีเซลจะปรับตามทันที รัฐมนตรีว่าการกระทรวงพลังงาน กล่าวว่า วันนี้คณะรัฐมนตรีมีมติให้ลอยตัวราคาน้ำมันดีเซลให้เป็นไปตามตลาดโลก เพื่อลดภาระกองทุนน้ำมัน และทำให้คนหันมาประหยัดพลังงานมากขึ้น อย่างไรก็ตาม นายวิเศษกล่าวต่อว่า การประกาศลอยตัวราคาน้ำมันดังกล่าวจะไม่มีผลต่อราคาน้ำมัน ณ ปัจจุบัน ซึ่งอยู่ในราคาราว 18-19 บาทต่อลิตร เนื่องจากจะใช้มาตรการลดราคาภาษีสรรพสามิตน้ำมันเพื่อประคองราคาเดิมไว้เพื่อไม่ให้เกิดผลกระทบผู้บริโภคมากนัก ปัจจุบันกองทุนน้ำมันเชื้อเพลิงจะต้องจ่ายชดเชยราคาน้ำมันลิตรละ 2.86 บาทต่อลิตร แต่มาตรการลดภาษีสรรพสามิตน้ำมันจะช่วยชะลอการปรับราคาได้ 1 บาทต่อลิตร จึงเหลือราคาที่กองทุนน้ำมันต้องรับภาระเพียง 1.76 บาทต่อลิตร ทำให้ราคาน้ำมันยังคงราคา ณ ปัจจุบันไว้ได้ นอกจากนี้จะทยอยปรับลดอัตราการชดเชยลงเรื่อยๆตาช่วงเวลาที่เหมาะสม คาดว่าปลายปี 2548 อัตราชดเชยจะเป็น 0 บาท สำหรับกระบวนการลดภาษีสรรพสามิต ใน 6 เดือน แรก จะลดลง 1 บาทต่อลิตร จากอัตรา 2.3050 บาท ทำให้กองทุนน้ำมันจ่ายเงินชดเชยลดลง 1.10 บาท(รวมกับภาษีเทศบาล 10% ของกรมสรรพสามิต) และอีก 4 เดือนหลัง จะลดลง 50 สตางค์ จากนั้นจะกลับมาสู่การเก็บภาษีในอัตราเดิม และจะเป็นการลอยตัวราคาน้ำมันอย่างเต็มรูปแบบโดยรัฐจะสูญเสียรายได้จากการลดภาษีครั้งนี้ประมาณ 14000 ล้านบาท นอกจากนี้ในที่ประชุม ครม.กำชับให้กระทรวงพาณิชย์ดูแลการปรับขึ้นราคาสินค้าด้วยเพราะราคาน้ำมันยังไม่ได้ขึ้นในช่วงนี้ หรือหากต้องปรับขึ้นก็เพียงเล็กน้อยเท่านั้น สำหรับสาเหตุสำคัญที่นำมาสู่การตัดสินใจลอยตัวราคาน้ำมันของรัฐบาลในครั้งนี้ นายวิเศษ กล่าวว่าเป็นเพราะการที่มีการนำเข้าสูงและมีการใช้น้ำมันจำนวนมากทำให้กระทบต่อดุลการค้าในไตรมาสที่ 2 จึงต้องชะลอการใช้น้ำมันดีเซล และเมื่อพิจารณาจากสถานการณ์ของราคานั้นโลกแล้ว เห็นว่า ราคานั้นในช่วงนี้มีเสถียรภาพ ไม่ขึ้นหรือลงอย่างกะทันหันเหมือนในไตรมาสแรก นอกจากนี้การลอยตัวราคาน้ำมันจะมาซึ่งการแข่งขันของผู้ค้าน้ำมันและโรงกลั่นมากขึ้น อาจทำให้ราคานั้นดีเซลลดลงได้อีกส่วนหนึ่ง แต่อย่างไรก็ตาม นายวิเศษ ยอมรับว่า หากราคาของน้ำมันดีเซลในตลาดโลกถีบตัวสูงขึ้นมากจนเกินราคาที่ใช้มาตรการภาษีตรึงไว้ ราคาน้ำมันก็จะขยับสูงขึ้นได้ โดยไม่ต้องมีการประกาศ เพราะผู้กำหนดราคาคือผู้ค้าน้ำมันและโรงกลั่นตามระบบราคาลอยตัวโดยทางกระทรวงพลังงานจะเป็นผู้ควบคุมไม่ให้มีการเอาเปรียบผู้บริโภคอีกทีหนึ่ง สุดท้าย นายวิเศษ ขอให้ประชาชนยอมรับถึงราคาน้ำมันดีเซลที่จะขึ้นลงตามภาวะตลาดโลก และขอให้ช่วยกันหันมาประหยัดน้ำมันอย่างจริงจังมากขึ้น 
ประชาไท-31 พ.ค. 48รัฐบาลตัดสินใจลอยตัวราคา ดีเซล แบบมีการจัดการ หลังแบกภาระมา 1 ปี โดยจะเริ่มมีผลวันที่ 1 มิ.ย.